अब आ जाते हैं ट्रांसपोर्ट पर. बसों में सुरक्षा नियमों के पालन में भारी लापरवाही की शिकायत आई हैं. 50 की क्षमता वाली बसों में 100-100 बच्चे ठूंस कर भेजे जाते हैं. बसों में फर्स्ट एड किट नहीं रखी होती है. बसों का रखरखाव भी ख़राब होता है. बस चालक सड़क नियमों का पालन नहीं करते. स्कूल बसों की सुरक्षा को लेकर सुप्रीम कोर्ट ने व्यापक निर्देश भी दिये हैं. कई स्कूल पालन भी करते हैं और ज़्यादातर नहीं भी करते हैं. जैसे किसी स्कूल के लिए बस या वैन किराये पर ली जाएगी तो उस पर ऑन स्कूल ड्यूटी लिखा होना चाहिए. बस के ड्राईवर की यूनिफॉर्म भी तय कर दी गई है. सुप्रीम कोर्ट के अनुसार ड्राइवर के पास बस में सवार सभी बच्चों की एक सूची होनी चाहिए. जिसमें बच्चों के नाम, क्लास, घर का पता, ब्लड गुप, स्टॉपेज, रूट प्लैन होना चाहिए. बस की खिड़कियों पर horizontal grills होनी चाहिए. बस में आग बुझाने वाला उपकरण होना अनिवार्य है. बस पर स्कूल का नाम और टेलीफ़ोन नंबर लिखा होना अनिवार्य है. स्कूल बस में कम से कम एक अटेंडेंट होना चाहिए. स्कूल बसों में स्पीड गवर्नर लगे होने चाहिए. स्कूल की गाड़ी का रंग हाईवे येलो होना चाहिए और बीच में 150 एमएम की हरी पट्टी चारों ओर बीचों बीच होनी चाहिए. अगर स्कूली बच्चों की उम्र 12 साल से कम है तो बस की क्षमता के डेढ़ गुना से ज़्यादा बच्चे नहीं ले जाए जाने चाहिए.